
Eiropas Savienības kohēzijas politikas programmas 2021.–2027. gadam 1.2.1.  specifiskā atbalsta mērķa “Pētniecības un inovāciju kapacitātes stiprināšana un progresīvu tehnoloģiju ieviešana uzņēmumiem" 1.2.1.2. pasākuma "Produktivitātes aizdevumi uzņēmumu inovācijām" īstenošanas noteikumi 
Izdoti saskaņā ar Eiropas Savienības fondu 2021.–2027. gada plānošanas perioda vadības likuma
19. panta 13. un 14. punktu un Attīstības finanšu institūcijas likuma 12. panta  ceturto daļu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 1.2.1. specifiskā atbalsta mērķa “Pētniecības un inovāciju kapacitātes stiprināšana un progresīvu tehnoloģiju ieviešana uzņēmumiem”, 1.2.1.2. pasākumu “Produktivitātes aizdevumi uzņēmumu inovācijām” (turpmāk - pasākums);
· 1.2. pasākuma mērķi;
· 1.3. pasākumam pieejamo finansējumu;
· 1.4. atbalsta piešķiršanas nosacījumus;
· 1.5. prasības projekta iesniedzējam;
· 1.6. atbalstāmo darbību un izmaksu attiecināmības nosacījumus;
· 1.7. atbalsta uzskaiti, neatbalstāmās nozares un darbības.
· 2. Noteikumos lietoti šādi termini:
· 2.1. projekts – gala labuma guvēja darbu un pasākumu kopums, par kuru īstenošanu akciju sabiedrībā “Attīstības finanšu institūcija Altum” (turpmāk – sabiedrība “Altum”) ir iesniegts projekta iesniegums;
· 2.2. kapitāla atlaide – sabiedrības “Altum” aizdevuma vai sabiedrības “Altum” paralēlā aizdevuma pamatsummas daļējs samazinājums, kas tiek piemērots, ja tiek izpildīti 26. punktā noteiktos rādītājus;
· 2.3. cits finansētājs – kredītiestāde, tās filiāle vai tās meitas sabiedrība, līzinga sabiedrība vai ieguldījumu fonds, kas ir tiesīgi sniegt finanšu pakalpojumus Latvijas Republikā, starptautiska finanšu institūcija;
· 2.4. darbu sākums – atbilstoši Eiropas Komisijas 2014. gada 17. jūnija Regulas (ES) Nr. 651/2014 ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu  (turpmāk – Komisijas regulas Nr. 651/2014), 2. panta 23. punktam ir ar ieguldījumu saistītu būvdarbu sākums vai pirmā juridiski saistošā apņemšanās pasūtīt aprīkojumu, vai citas saistības, kas padara ieguldījumu neatgriezenisku, – atkarībā no tā, kas notiek pirmais. Zemes pirkšanu un tādus sagatavošanās darbus kā atļauju saņemšana un priekšizpētes veikšana neuzskata par darbu sākumu;
· 2.5. viens vienots uzņēmums – sniedzot atbalstu saskaņā ar Komisijas 2023. gada 13. decembra Regulas (ES) Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas regula Nr. 2023/2831), attiecas uz komersantu un ietver visus ar to saistītus uzņēmumus, kuru starpā pastāv vismaz vienas no attiecībām, kas minētas Komisijas regulas Nr. 2023/2831 2. panta 2. punktā;
· 2.6. viedās specializācijas stratēģijas jomas (RIS3) - ir nacionāla mēroga pētniecības un inovācijas stratēģijas, kas formulē tautsaimniecības transformācijas virzienus  un ir vērsta uz stimuliem, kas atbalsta augstākas pievienotās vērtības pakalpojumu un produktu veidošanas stimulēšanu, produktivitātes kāpināšanu, zināšanu pārnesi un efektīvākas resursu izmantošanas domāšanas ieviešanu visos uzņēmējdarbības ciklos, un kas sadalās šādās jomās:
· 2.6.1. zināšanu ietilpīga bioekonomika;
· 2.6.2. biomedicīna, medicīnas tehnoloģijas, farmācija;
· 2.6.3. fotonika un viedie materiāli;
· 2.6.4. viedā enerģētika un mobilitāte;
· 2.6.5. informācijas un komunikāciju tehnoloģijas;
· 2.7. inovācija - zinātniskās, tehniskās, sociālās, kultūras vai citas jomas ideju, izstrādņu un tehnoloģiju veiksmīga īstenošana komersanta jaunā produktā, pakalpojumā vai procesā. Produkta vai pakalpojuma inovācija ir uzskatāma par īstenotu, kad tā ir nonākusi tirgū. Procesa, mārketinga vai organizatoriska inovācija ir īstenota tikai tad, kad tā ir praktiski ieviesta un tiek lietota attiecīgajā organizācijā;
· 2.8. inovatīvs produkts – jauns gala labuma guvēja vai būtiski uzlabots produkts. Būtiski uzlabojumi ir, piemēram, jaunu funkciju pievienošana, funkcionālo īpašību un lietojuma uzlabošana, tai skaitā kvalitātes paaugstināšana, finansiālā pieejamība, lietojamības, ērtuma uzlabošana, ekonomiskāka izmantošana, izturības palielināšana, produkta dzīves ilguma pagarināšana. Nav nepieciešami visu produkta funkciju vai darbības specifikāciju būtiski uzlabojumi;
· 2.9. Pētniecība un attīstība -  ir radošs darbs, kas sistemātiski tiek veikts, lai palielinātu zināšanu apjomu un izmantotu šīs zināšanas jaunu izstrādņu izveidei, tas ietver: fundamentālos pētījumus, rūpnieciskos pētījumus un eksperimentālo izstrādni.
· 2.10. pētniecības un attīstības darbības - tehnoloģiju attīstībai, prototipēšanai  un tehnoloģiju pārnesei radošs darbs, kas tiek sistemātiski veikts, lai palielinātu zināšanu apjomu, tostarp zināšanas par cilvēku, kultūru un sabiedrību, un izmantotu šīs zināšanas jaunu izstrādņu izveidei. Pamata kritērijs, pēc kura iespējams atšķirt pētniecības un attīstības (turpmāk - P&A) no saistītajām darbībām, ir tas, ka P&A procesā iespējams jauninājuma elements un zinātniskas un / vai tehnoloģijas neskaidrības novēršana;
· 2.11. gala labuma guvējs - Latvijas Republikas komercreģistrā reģistrēts komersants, kas atbilst vienam no šādiem nosacījumiem:
· 2.11.1. mazā un vidējā komersanta statusam saskaņā ar Komisijas regulas Nr. 651/2014 I pielikuma 2. panta 1. punktu;
· 2.11.2. mazās vidējās vai vidējās kapitalizācijas komersanta statusam, kas atbilst Eiropas Parlamenta un Padomes 2015.gada 25.jūnija Regulas (ES) Nr. 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 – Eiropas Stratēģisko investīciju fonds 2.panta 6. un 7 punktiem;
· 2.11.3. tam saskaņā ar Valsts ieņēmumu dienesta administrēto nodokļu (nodevu) parādnieku datubāzē publiski pieejamo informāciju nav nodokļu vai nodevu parādu, tai skaitā valsts sociālās apdrošināšanas obligāto iemaksu parādu, kas kopsummā pārsniedz 150 euro, izņemot nodokļu maksājumus, kuru maksāšanas termiņš saskaņā ar likuma "Par nodokļiem un nodevām" 24. panta pirmo, 1.3 un 1.7 daļu ir pagarināts, sadalīts termiņos, atlikts vai atkārtoti sadalīts termiņos;
· 2.11.4. tas nav uzskatāms par grūtībās nonākušu uzņēmumu saskaņā ar Komisijas regulas Nr. 651/2014 2. panta 18. punktu un ir iesniedzis apliecinājumu, ka tas neatbilst normatīvajos aktos noteiktajiem kritērijiem, lai tam pēc kreditoru pieprasījuma pieprasītu maksātnespējas procedūru;
· 2.11.5. tas atbilst šo noteikumu VI. nodaļas minētajiem ierobežojumiem par neatbalstāmajām nozarēm un darbībām
· 2.12. atbalsts jaunu inovatīvu produktu izstrādei - komersanta projekta sākotnējos ieguldījumos – materiālajos un nemateriālajos aktīvos ražošanas uzsākšanai, paplašināšanai un efektivizācijai, lai dažādotu uzņēmējdarbības vietas produkciju ar produktiem, kuri uzņēmējdarbības vietā iepriekš nav ražoti, palielinātu esošas uzņēmējdarbības vietas jaudu, izveidotu jaunu uzņēmējdarbības vietu vai veiktu būtiskas pārmaiņas esošas uzņēmējdarbības vietas kopējā ražošanas procesā;
· 2.13. atbalsta piešķiršanas brīdis – brīdis, kad sabiedrība “Altum” ir pieņēmusi lēmumu par atbalsta piešķiršanu;
· 2.14. produktivitāte – gala labuma guvēja saražotais preču un pakalpojumu daudzums pret gala labuma guvēja projektā nodarbināto (komercializētā produkta vai pakalpojuma ražošanā vai nodrošināšanā iesaistīto) algām;
· 3. Šo noteikumu izpratnē par inovatīvu produktu neuzskata:
· 3.1. kādas procesa daļas izmantošanas pārtraukšanu;
· 3.2. kapitāla aizvietošanu (izmantotajiem moduļiem identisku moduļu iegāde, paplašinājumi, kas nerada specifikācijas uzlabojumus, iekārtu un programmatūras atjauninājumi);
· 3.3. citu gala labuma guvēja preču vai procesu tālākpārdošanu;
· 3.4. estētiskas izmaiņas, garšas un smaržas izmaiņas un citus uzlabojumus mārketinga nolūkā, kas nemaina produkta funkcijas, lietojumu vai tehniskās īpašības;
· 3.5. komponentu cenu maiņas dēļ radušās izmaiņas.
· 4. Pasākuma mērķis ir nodrošināt finansējuma pieejamību gala labuma guvēja attīstībai Latvijā, nodrošinot tiem nepieciešamo atbalstu jaunu inovatīvu produktu izstrādei, inovatīvu ražošanas procesu ieviešanai, kā arī stimulēt privātā sektora ieguldījumus pētniecībā, attīstībā un inovācijās, atbalstot gala labuma guvēju projektu īstenošanu viedās specializācijas stratēģijas (RIS3) jomās.
· 5. Atbalstu inovatīvu produktu izstrādei līdz 5 000 000 euro sniedz kombinēta finanšu instrumenta veidā:
· 5.1. sabiedrības "Altum" aizdevuma ar kapitāla atlaidi, ja projekta finansēšanā nav iesaistīts cits finansētājs;
· 5.2. sabiedrības "Altum" paralēlais aizdevums ar kapitāla atlaidi, ja projektu līdzfinansē kopā ar vienu vai vairākiem citiem finansētājiem, ievērojot šādus nosacījumus:
· 5.2.1. paralēlais aizdevums ir struktūrā subordinēts attiecībā pret cita finansētāja sniegto kredītu un ir pastiprināts ar zemāku nodrošinājuma kārtu nekā cita finansētāja sniegtais kredīts;
· 5.2.2. finansētāju sniegtā kredīta apmērs nav mazāks par atbilstoši šiem noteikumiem izsniegtā sabiedrības “Altum” paralēlā aizdevuma summu.
· 6. Atbalstu pētniecības un attīstības darbībām līdz 1 000 000 euro sniedz kā sabiedrības “Altum” aizdevumu.
· 7. Kombinētajā finanšu instrumentā sabiedrība “Altum” piešķirtā maksimālā kapitāla atlaide ir līdz 50 procentiem no sabiedrības “Altum” piešķirtā aizdevuma ar kapitāla atlaidi vai paralēlā aizdevuma ar kapitāla atlaidi, bet ne vairāk kā 2 500 000 euro, nepārsniedzot šo noteikumu ietvaros noteikto pieļaujamo atbalsta intensitāti vai komersantam pieejamo de minimis limita apmēru
· 8. Aizdevumus ar kapitāla atlaidi un paralēlos aizdevumus ar kapitāla atlaidi izsniedz un kapitāla atlaidi piešķir un piemēro sabiedrība "Altum", noslēdzot ar gala labuma guvēju civiltiesisku līgumu un, ja attiecas, citu finansētāju (turpmāk – aizdevuma līgums). Ja aizdevuma līgums netiek īstenots atbilstoši tajā ietvertajiem nosacījumiem, sabiedrībai "Altum" ir tiesības to vienpusēji lauzt un atgūt neatbilstoši izmaksāto finansējumu.
· 9. Pasākumam pieejamais un plānotais kopējais attiecināmais finansējums līdz 2029. gada 31. decembrim ir noteikts saskaņā ar normatīvo aktu, kas nosaka Eiropas Savienības kohēzijas politikas programmas 2021.–2027. gadam ietvaros izmantojamo finanšu instrumentu īstenošanas kārtību, pieejamo finansējumu, atbalstāmās darbības un attiecināmās izmaksas.
· 10. Izmantojot pasākuma ietvaros atmaksāto publisko finansējumu (klientu maksājumus un pamatsummas atmaksas), sabiedrība "Altum" var:
· 10.1. pēc šo noteikumu 9. punktā minētā pieejamā finansējuma izlietojuma turpināt atbalsta sniegšanu, tai skaitā riska segumam, saskaņā ar šiem noteikumiem;
· 10.2. visā pasākuma īstenošanas laikā un pēc šo noteikumu 9. punktā minētā pieejamā finansējuma izlietojuma segt pasākuma pārvaldības maksu saskaņā ar pasākuma rādītāju novērtējumu, kas veikts atbilstoši  Attīstības finanšu institūcijas likuma 12. panta trešajai daļai. Sabiedrības “Altum” pasākuma pārvaldības maksai, kas aprēķināta atbilstoši normatīvajiem aktiem Eiropas Savienības kohēzijas politikas programmas 2021.-2027.gadam finanšu instrumentu īstenošanas jomā, Eiropas Reģionālās attīstības fonda finansējums ir pieejams, ievērojot Eiropas Parlamenta un Padomes 2021. gada 24. jūnija Regulas (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk -  Regula Nr. 2021/1060) 68. panta 4. punktā noteiktās robežvērtības. Pasākuma īstenošanas laikā pēc tam, kad pasākuma pārvaldības maksai pieejamais finansējums ir attiecināts, Sabiedrības "Altum" pasākuma pārvaldības maksai ir pieejams šā pasākuma atmaksātais publiskais finansējums līdz 1,5 procentiem no faktiski izsniegto aizdevumu summas.
· 11.  Šo noteikumu 9. punktā minēto finansējumu sabiedrība “Altum” izmanto:
· 11.1. aizdevumu sniegšanai un kapitāla atlaides piemērošanai;
· 11.2. sabiedrības "Altum" sagaidāmo kredītriska zaudējumu segšanai, kas tiek izmantots pirmo zaudējumu segšanai no neatgūtajiem aizdevumiem, un kapitāla atlaides segšanai. Turpmākos zaudējumus, kas pārsniedz pirmo zaudējumu apmēru un kas ir noteikts procentuāli no kopējās izsniegto paralēlo aizdevumu summas, pamatojoties uz pasākuma rādītāju novērtējumu atbilstoši Attīstības finanšu institūcijas likuma 12. panta trešajai daļai, sedz no sabiedrības "Altum" pašu finansējuma. Sabiedrībai "Altum" ir tiesības atteikties no turpmākās aizdevumu piešķiršanas, ja faktiskie un prognozētie zaudējumi pārsniedz pieejamo publisko finansējumu zaudējumu segšanai.
· 12. Lai nodrošinātu finansējumu sabiedrības "Altum" aizdevuma ar kapitāla atlaidi vai paralēlā aizdevuma ar kapitāla atlaidi piešķiršanai tā daļā, kas pārsniedz pieejamo kapitāla atlaides apmēru, sabiedrība "Altum" var piesaistīt valsts aizdevumu kredītlīnijas veidā vai piesaistīt finansējumu tirgū, tai skaitā aizņemoties finansējumu no starptautiskajām finanšu institūcijām, ne vairāk kā 45 000 000 euro apmērā. Valsts aizdevuma atmaksas termiņš ir līdz 2049. gada 31. decembrim. Valsts aizdevumam nepiemēro riska likmi un to nodrošina ar komercķīlu, sabiedrībai "Altum" ieķīlājot prasījuma tiesības un to nākamās sastāvdaļas kā lietu kopību, kas izrietēs no sabiedrības "Altum" izsniegtajiem aizdevumiem.
· 13. Sabiedrība "Altum" aizdevumu sniedz gala labuma guvējam, kam ir ekonomiski pamatots turpmākās darbības plāns, bet nav pieejams kredītiestāžu finansējums paaugstināta riska dēļ, tai skaitā izvērtējot gala labuma guvēja projekta ilgtspēju, projekta īstenošanai nepieciešamo līdzfinansējumu, nodrošinājuma pietiekamību, gala labuma guvēja esošo un nākotnes finanšu situāciju, zināšanu un pieredzes atbilstību projektā paredzēto darbību veiksmīgai īstenošanai, kā arī analizējot identificētos uzņēmējdarbības riskus un citus faktorus gala labuma guvēja aizdevuma kvalitātes noteikšanai.
· 14. Gala labuma guvējs projekta īstenošanā nepiemēro normatīvos aktus piegādātāju atlases jomā, izņemot atbalsta saņēmējus, kas ir pasūtītāji Publisko iepirkumu likuma izpratnē vai sabiedrisko pakalpojumu sniedzēji Sabiedrisko pakalpojumu sniedzēju iepirkumu likuma izpratnē.
· 15. Atbalstu sniedz projektu īstenošanai Latvijas Republikas teritorijā. Atbalstītajiem projektiem jābūt saistītiem ar pasākuma mērķi, kas noteikts šo noteikumu 4. punktā un vienā no šo noteikumu 2.6. apakšpunktā norādītajās RIS3 jomās.
II. Atbalsta piešķiršanas nosacījumi inovatīvu produktu izstrādei
· 16. Atbalstu inovatīvu produktu izstrādei sniedz primāri kā reģionālo atbalstu saskaņā ar Komisijas regulas Nr. 651/2014 14. pantu.
· 17. Šo noteikumu 16. punktā minētā atbalsta attiecināmās izmaksas ir ieguldījumi materiālajos aktīvos saskaņā ar Komisijas regulas Nr. 651/2014 2. panta 29. punktu un nemateriālajos aktīvos saskaņā ar Komisijas regulas Nr. 651/2014 2. panta 30. punktu.
· 18. Atbalstu sniedz, ievērojot šādus nosacījumus:
· 18.1. projekta attiecināmās izmaksas ir sākotnējie ieguldījumi saskaņā ar Komisijas regulas Nr. 651/2014 2. panta 49. punkta a) apakšpunktu:
· 18.2. aktīvi ir jauni, t.sk.  ēkas un būves;
· 18.3. ar materiālo aktīvu nomu saistītās izmaksas ir attiecināmas, ja ir ievēroti Komisijas regulas Nr. 651/2014 14. panta 6. punktā minētie nosacījumi un attiecībā uz zemi, ēkām un ražotni ar nomu un apbūvi saistītās tiesības ir nostiprinātas zemesgrāmatā (ja attiecināms) vai noma un apbūves tiesības ilgst vismaz piecus gadus mazas vidējās un vidējās kapitalizācijas komersantiem vai vismaz trīs gadus vidējiem uzņēmumiem pēc paredzētās investīciju projekta pabeigšanas dienas un ir spēkā visā aizdevuma līguma darbības laikā. Tas neliedz aizstāt pamatlīdzekļus, kas minētajā laikposmā ir novecojuši vai bojāti, ja attiecīgajā apgabalā visā attiecīgajā minimālajā periodā tiek turpināta saimnieciskā darbība;
· 18.4. sākotnējie ieguldījumi būvniecībā vai nekustamā īpašuma iegādē  ir attiecināmi tikai kompleksam investīciju projektam, kurā paredzēta arī iekārtu iegāde, ievērojot attiecināmo investīciju izmaksu proporciju līdz 10 procentiem būvniecībai un nekustamā īpašuma iegādei;
· 18.5. nemateriālie aktīvi atbilst Komisijas regulas Nr. 651/2014 14. panta 8. punktā minētajiem nosacījumiem. Mazās vidējās vai vidējās kapitalizācijas gala labuma guvējiem nemateriālos aktīvus var finansēt līdz 50 procentiem no sākotnējo ieguldījumu kopējām attiecināmajām ieguldījumu izmaksām. Maziem, vidējiem gala labuma guvējiem nemateriālos aktīvus var finansēt 100 procentu apmērā no sākotnējo ieguldījumu kopējām attiecināmajām ieguldījumu izmaksām.
· 19. Sākotnējie ieguldījumi pēc projekta pabeigšanas paliek Latvijā attiecīgajā atbalsta intensitātes KOPĒJĀS statistiski teritoriālo vienību klasifikācijas (turpmāk - NUTS ) 3. līmeņa reģionā (atbilstoši 2021. gada datiem), kurā tiek īstenots atbalstāmais projekts, vai paliek Latvijā jebkurā reģionā, ja atbalsts tiek piešķirts, vismaz trīs gadus atbilstoši Komisijas regulas Nr. 651/2014 14. panta 5. punktam.
· 20. Ikvienu sākotnējo ieguldījumu, kurš attiecās uz to pašu vai līdzīgu darbību atbilstoši Komisijas regulas Nr. 651/2014 2. panta 50. punktā noteiktajai definīcijai un kuru tas pats saņēmējs (grupas līmenī) ir sācis triju gadu laikā no dienas, kad sākti darbi pie cita atbalstītā ieguldījuma tajā pašā NUTS 3. līmeņa reģionā (atbilstoši 2021. gada datiem), uzskata par daļu no vienota ieguldījumu projekta. Vienotam ieguldījumu projektam, kas ir lielu ieguldījumu projekts, un lielu ieguldījumu projektam, kas nav vienotais ieguldījumu projekts, saskaņā ar Komisijas regulas Nr. 651/2014 2. panta 52. punktu (neatkarīgi no gala labuma guvēja lieluma) atbalstu piešķir, ievērojot šādus nosacījumus:
· 20.1. Rīgā:
· 20.1.1. projektam līdz 55 miljoniem euro piemēro 30 procentus no attiecināmo izmaksu summas;
· 20.1.2. projekta daļai no 55 līdz 110 miljoniem euro piemēro 15 procentus no attiecināmo izmaksu summas;
· 20.1.3. projekta daļai, kas pārsniedz 110 miljonus euro, piemēro 0 procentus no attiecināmo izmaksu summas;
· 20.2. Kurzemes, Zemgales, Vidzemes un Latgales NUTS 3. līmeņa reģionā (atbilstoši 2021. gada datiem):
· 20.2.1. projektam līdz 55 miljoniem euro piemēro 50 procentus no attiecināmo izmaksu summas;
· 20.2.2. projekta daļai no 55 līdz 110 miljoniem euro piemēro 25 procentus no attiecināmo izmaksu summas;
· 20.2.3. projekta daļai, kas pārsniedz 110 miljonus euro, piemēro 0 procentus no attiecināmo izmaksu summas;
· 20.3. administratīvajām teritorijām Pierīgas reģionā (tai skaitā Limbažu novadā, Ogres novadā, Saulkrastu novadā un Tukuma novadā):
· 20.3.1. projektam līdz 55 miljoniem euro piemēro 30 procentus no attiecināmo izmaksu summas;
· 20.3.2. projekta daļai no 55 līdz 110 miljoniem euro piemēro 15 procentus no attiecināmo izmaksu summas;
· 20.3.3. projekta daļai, kas pārsniedz 110 miljonus euro, piemēro 0 procentus no attiecināmo izmaksu summas.
· 21. Ja atbalstu sniedz saskaņā ar šo noteikumu 16. punktu un projektā plānotie sākotnējie ieguldījumi tiek veikti Latvijā divos vai vairākos dažādas atbalsta intensitātes NUTS 3. līmeņa reģionos (atbilstoši 2021. gada datiem), piemēro vienu no šādām atbalsta intensitātēm:
· 21.1. katram NUTS 3. līmeņa reģionam (atbilstoši 2021. gada datiem) piekritīgo sākotnējo ieguldījumu izmaksām piemēro attiecīgā NUTS 3. līmeņa reģiona (atbilstoši 2021. gada datiem) atbalsta intensitāti;
· 21.2. ja no sākotnējiem ieguldījumiem neatkarīgi no to atrašanās vietas gala labuma guvējs gūst labumu vienā vai vairākos dažādas atbalsta intensitātes NUTS 3. līmeņa reģionos (atbilstoši 2021. gada datiem), visam projektam piemēro zemāko atbalsta intensitāti starp atbalsta intensitātes NUTS 3. līmeņa reģioniem (atbilstoši 2021. gada datiem), kuros gala labuma guvējs gūst labumu no projekta īstenošanas.
· 22. Atbalstam, ko sniedz saskaņā ar šo noteikumu 16. punktu, maksimāli pieļaujamā atbalsta intensitāte no projekta attiecināmajām izmaksām ir:
· 22.1. Rīgas NUTS 3. līmeņa reģionā (atbilstoši 2021. gada datiem) - 30 procenti mazas vidējās un vidējās kapitalizācijas komersantiem, 40 procenti vidējiem komersantiem vai 50 procenti sīkajiem (mikro) vai mazajiem komersantiem;
· 22.2. Kurzemes, Zemgales, Vidzemes un Latgales NUTS 3. līmeņa reģionā (atbilstoši 2021. gada datiem) – 50 procenti mazas vidējās un vidējās kapitalizācijas komersantiem, 60 procenti vidējiem komersantiem vai 70 procenti sīkajiem (mikro) vai mazajiem komersantiem;
· 22.3. administratīvajām teritorijām Pierīgas NUTS 3. līmeņa reģionā (atbilstoši 2021. gada datiem), tai skaitā Limbažu novadā, Ogres novadā, Saulkrastu novadā un Tukuma novadā, – 30 procenti mazas vidējās un vidējās kapitalizācijas komersantiem, 40 procenti vidējiem komersantiem vai 50 procenti sīkajiem (mikro) vai mazajiem komersantiem.
· 23. Veicot šo noteikumu 17. punktā minētos ieguldījumus un piesaistot sabiedrības "Altum" finansējumu, ievēro visus turpmāk norādītos nosacījumus:
· 23.1. gala labuma guvējs atbilstoši Komisijas regulas Nr. 651/2014 14. panta 14. punktam nodrošina līdzfinansējumu vismaz 25 procentu apmērā no projekta attiecināmajām izmaksām, izmantojot pašu līdzekļus vai ārējo finansējumu, tai skaitā cita finansētāja izsniegtu kredītu vai finanšu līzingu. Par šo līdzfinansējumu nav saņemts nekāds publiskais atbalsts, tai skaitā de minimis atbalsts
· 23.2. gala labuma guvējs ievēro nosacījumus atbilstoši Komisijas regulas Nr. 651/2014 14. panta 7. punktam.
· 24. Šo noteikumu ietvaros atbalstu, izņemot de minimis atbalstu nepiešķir gala labuma guvējam, kurš atbilst grūtībās nonākuša komersanta statusam saskaņā ar Komisijas regula Nr. 651/2014 2. panta 18. punktā noteikto definīciju.
· 25. Ja atbalstu nav iespējams sniegt saskaņā ar Komisijas regulu Nr. 651/2014 , tad var piešķirt de minimis. Sabiedrības "Altum" aizdevumam vai paralēlam aizdevumam nepiešķir un nepiemēro kapitāla atlaidi, ja tā pārsniedz šo noteikumu 27.7. apakšpunktā noteiktos limitu.
· 26. Uz sabiedrības "Altum" aizdevuma vai paralēlam aizdevuma kapitāla atlaidi šo noteikumu II. nodaļas ietvaros var pretendēt, gala labuma guvēji, kuri sasnieguši visus turpmāk norādītos rādītājus, ne vēlāk kā trīs gadu laikā pēc projekta pabeigšanas, ja:
· 26.1. projekta īstenošanas rezultātā gala labuma guvēja ieguldījumu apjoms pētniecībā un attīstībā Latvijā gala labuma guvēja līmenī un viedās specializācijas minētājās jomās ir vismaz 250 000 euro gadā;
· 26.2. projekta īstenošanas rezultātā preču vai pakalpojumu eksporta apjoms pieaudzis par ne mazāk kā un vairāk kā 10 procentiem;
· 26.3. projekta īstenošanas rezultātā uz katriem kopējās pieejamās kapitāla atlaides 250 000 euro apmērā ir radīta vismaz viena jauna darba vieta ar pilnu darba slodzi un kopā ir radītas vismaz 10 jaunas darba vietas ar pilnu darba slodzi;
· 26.4. izveidotās darba vietas tiek saglabātas vismaz trīs gadus pēc to izveidošanas, un šajā laikā tiek nodrošināts, ka mēneša vidējā bruto darba samaksa darbiniekiem, kas pieņemti darbā  investīciju projekta īstenošanas rezultātā, nav mazāka par mēneša vidējās bruto darba samaksas apmēru tautsaimniecībā iepriekšējā gadā, kam piemērots koeficients 1,5.
III. Atbalsta piešķiršanas nosacījumi pētniecības un attīstības darbībām
· 27. Atbalstu pētniecības un attīstības darbībām sniedz kā de minimis atbalstu saskaņā ar Komisijas regulu Nr. 2023/2831, ievērojot:
· 27.1. aizdevumu nepiešķir gala labuma guvējam, ja de minimis atbalsts ir saistīts ar kādu no Komisijas regulas Nr. 2023/2831 1. panta 1. punktā noteiktajām nozarēm un darbībām vai ja atbalsts ir saistīts ar šo noteikumu 42.1., 42.2., 42.3., 42.4. un 42.5. apakšpunktā minētajiem nosacījumiem, un Eiropas Parlamenta un Padomes 2021. gada 24. jūnija Regulas (ES) Nr. 2021/1058 par Eiropas Reģionālās attīstības fondu un Kohēzijas fondu (turpmāk - Komisijas regula Nr.2021/1058) 7. panta 1. punktā noteiktajām nozarēm;
· 27.2. ja gala labuma guvējs vienlaikus darbojas vienā vai vairākās neatbalstāmajās nozarēs un veic neatbalstāmās darbības vai citas atbalstāmās darbības, kas ietilpst Komisijas regulas Nr. 2023/2831 darbības jomā, tas nodrošina šo nozaru darbību vai izmaksu nodalīšanu saskaņā ar Komisijas regulas Nr. 2023/2831 1. panta 2. punktu;
· 27.3. atbalstu nepiešķir gala labuma guvējiem, kuram lēmuma par atbalsta piešķiršanu brīdī par atbalsta piešķiršanu ar tiesas spriedumu ir pasludināts maksātnespējas process, ir ierosināts vai tiek īstenots tiesiskās aizsardzības process vai ja gala labuma guvējs atbilst normatīvajos aktos noteiktajiem kritērijiem, uz kuriem pamatojoties kreditors var pieprasīt maksātnespējas procedūru gala labuma guvējiem, ja tā kredītreitings ir zemāks par "B–";
· 27.4. lai saņemtu atbalstu, gala labuma guvējs sabiedrībā "Altum" līdz ar pieteikumu iesniedz informāciju par iepriekš saņemto de minimis atbalstu, ievērojot normatīvos aktus par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem, norādot ziņas par fiskālo gadu un diviem iepriekšējiem fiskālajiem gadiem. Gala labuma guvējs līdz ar pieteikumu iesniedz aizpildītu de minimis veidlapas izdruku vai informē par de minimis atbalsta uzskaites sistēmā izveidotās un apstiprinātās veidlapas identifikācijas numuru;
· 27.5. sabiedrība "Altum" pirms de minimis atbalsta piešķiršanas gala labuma guvējam pārbauda, vai atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto de minimis atbalstu nepārsniedz Komisijas regulas Nr. 2023/2831 3. panta 2. punktā noteikto maksimālo de minimis atbalsta apmēru. De minimis atbalsta apmērs tiek vērtēts viena vienota uzņēmuma līmenī;
· 27.6. ja tiek pārkāptas komercdarbības atbalsta kontroles normas, kas izriet no Komisijas regulas Nr. 2023/2831, gala labuma guvējam ir pienākums atmaksāt atbalsta sniedzējam visu projekta ietvaros saņemto nelikumīgo de minimis atbalstu kopā ar procentiem no līdzekļiem, kas brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
· 27.7. ja komercdarbības atbalsts tiek piešķirts saskaņā ar Komisijas regulu Nr. 2023/2831, de minimis atbalsta kopsumma, ko viena dalībvalsts piešķīrusi vienam vienotam uzņēmumam, nevienā trīs gadu periodā nepārsniedz 300 000 euro atbilstoši Komisijas regulas Nr. 2023/2831 3. panta 2. punktam, kā arī ievērojot Komisijas regulas Nr.2023/2831 3. panta 8. punkta nosacījumus uzņēmumu apvienošanās vai iegādes gadījumā un Komisijas regulas Nr.2023/2831 3. panta 9. punkta nosacījumus uzņēmuma sadalīšanas gadījumā.
· 28. Šo noteikumu III. nodaļas ietvaros ir šādas atbalstāmās darbības:
· 28.1. eksperimentālai izstrādei;
· 28.2. tehniski ekonomiskai priekšizpētei;
· 28.3. dizainera pakalpojums jauna produkta un procesa inovāciju ieviešanai gala labuma guvējam, kas ietver klienta (lietotāja) pieredzes un esošās situācijas izpēti un apzināšanu un problēmu identificēšanu, risinājumu radīšanu, to prototipēšanu, prototipu testēšanu, kā arī risinājumu ieviešanu un uzlabošanu, balstoties uz klienta (lietotāja) sniegto atgriezenisko saiti.
· 29. Šo noteikumu 28. punktā minētā atbalsta attiecināmās izmaksas gala labuma guvēja projektiem ir šādas:
· 29.1. personāla izmaksas: pētnieki, tehniskie un citi palīgdarbinieki, ciktāl tie ir nodarbināti projektā;
· 29.2. izmaksas par instrumentiem un aprīkojumu, ciktāl un cik ilgi tos izmanto projektā. Ja šo instrumentu un aprīkojuma lietošanas laiks projektā neaptver visu amortizācijas periodu, par attiecināmajām izmaksām ir uzskatāmas tikai tās amortizācijas izmaksas, kas atbilst projekta ilgumam un ir aprēķinātas saskaņā ar vispārpieņemtiem grāmatvedības principiem;
· 29.3. izmaksas par ēkām un zemi, ciktāl un cik ilgi tās izmanto projektā. Attiecībā uz ēkām par attiecināmajām izmaksām ir uzskatāmas tikai tās amortizācijas izmaksas, kas atbilst projekta ilgumam un ir aprēķinātas saskaņā ar vispārpieņemtiem grāmatvedības principiem. Attiecībā uz zemi par attiecināmajām izmaksām ir uzskatāmas komerciālās nodošanas izmaksas vai faktiski veikto kapitālieguldījumu izmaksas;
· 29.4. izmaksas par līgumpētījumiem, zināšanām un patentiem, kas iegādāti vai kuru licences saņemtas no ārējiem avotiem godīgas konkurences apstākļos, kā arī izmaksas par konsultantu pakalpojumiem un līdzvērtīgiem pakalpojumiem, kas izmantoti vienīgi projekta mērķiem;
· 29.5. papildu netiešās izmaksas un citi darbības izdevumi, tostarp materiālu, piederumu un līdzīgu produktu izmaksas, kas radušās tieši projekta rezultātā;
· 29.6. priekšizpētes izmaksas;
· 29.7. izmaksas par patentu un citu nemateriālo aktīvu iegūšanu, apstiprināšanu un aizstāvēšanu;
· 29.8. atbalsts inovāciju konsultāciju un atbalsta pakalpojumiem.
IV. Kārtība un nosacījumi, lai pieteiktos atbalstam
· 30. Gala labuma guvējs piesakās atbalstam, iesniedzot aizdevuma pieteikumu sabiedrībā "Altum".
· 31. Sabiedrība "Altum" gala labuma guvēju un projektu vērtē, pamatojoties uz šādiem gala labuma guvēja līdz ar pieteikumu iesniegtajiem dokumentiem:
· 31.1. aizdevuma pieteikumu, kurā ietverts biznesa projekts;
· 31.2. gala labuma guvēja parakstītu apliecinājumu, ka tas nav veicis un neveiks Komisijas regulas Nr. 651/2014 14. panta 16. punktā norādītās darbības, kuras definētas Komisijas regulas Nr. 651/2014 2. panta 61.a punktā, – ja atbalstu sniedz saskaņā ar šo noteikumu 16. punktu;
· 31.3. gala labuma guvēja parakstītu apliecinājumu, ka uz gala labuma guvēju nav attiecināma Komisijas regulas Nr. 651/2014 2. panta 18. punkta c) apakšpunktā minētā situācija – tas neatbilst Latvijas Republikas normatīvajos aktos noteiktajiem kritērijiem, lai tam pēc kreditoru pieprasījuma piemērotu kolektīvu maksātnespējas procedūru, – ja atbalstu sniedz saskaņā ar šo noteikumu 16. punktu;
· 31.4. ja paredzēts sabiedrības "Altum" aizdevums, – cita finansētāja lēmumu par finansējuma piešķiršanu projekta īstenošanai;
· 31.5. informāciju par plānoto un piešķirto atbalstu tā paša projekta ietvaros, tai skaitā par tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu, plānoto un piešķirto atbalsta summu un atbalsta intensitāti;
· 31.6. šo noteikumu 5. punktā minētais aizdevuma pieteikums atbilst Komisijas regulas Nr. 651/2014 6. panta 2. punktā ietvertajām prasībām par pieteikumā iekļaujamo informāciju un tas ir iesniegts sabiedrībā "Altum" pirms darbu sākuma;
· 31.7. citu sabiedrības "Altum" pieprasīto informāciju, kas nepieciešama, lai izvērtētu gala labuma guvēja un projekta atbilstību šajos noteikumos paredzētajiem atbalsta saņemšanas nosacījumiem.
· 32. Ja gala labuma guvēja projektam piesaista citu publisko finansējumu, projektu var uzsākt tad, kad visās iestādēs, kur pretendē uz atbalstu, ir iesniegts pieteikums un ir pieņemts lēmums par atbalsta piešķiršanu vai noslēgts līgums (ja atbalstu nepiešķir ar lēmumu).
· 33. Sabiedrībai "Altum" ir tiesības neslēgt aizdevuma līgumu ar gala labuma guvēju un atteikt izmaksu, tai skaitā gadījumos, kad lēmums par atbalsta piešķiršanu jau ir pieņemts, ja sabiedrībai "Altum" kļūst zināmi apstākļi, ka gala labuma guvējs vai projekts vairs neatbilst šo noteikumu nosacījumiem atbalstu nevar izsniegt saskaņā ar sabiedrībai "Altum" saistošajiem normatīvajiem aktiem.
· 34. Gala labuma guvējam atbalstu piešķir brīdī, kad sabiedrība "Altum" pieņem lēmumu par aizdevuma vai paralēlā aizdevuma piešķiršanu, kurā ir noteikts atbalsta maksimālais apjoms, atbalsta intensitāte un maksimālā pieejamā kapitāla atlaide. Atbalstu piešķir, ja gala labuma guvējs atbilst šajos noteikumos noteiktajām valsts atbalsta saņemšanas prasībām saskaņā ar šo noteikumu 16. vai 27. punktus.
· 35. Sabiedrības "Altum" aizdevuma, aizdevuma ar kapitāla atlaidi vai paralēlā aizdevuma, tai skaitā tā pagarinājuma, ja attiecināms, termiņš nepārsniedz 10 gadus.
· 36. Termiņa pagarinājums ir iespējams, nepārsniedzot šajā punktā noteikto maksimālo aizdevuma termiņu:
· 36.1. ja atbalstu sākotnēji sniedz saskaņā ar šo noteikumu 16. vai 27. punktu un termiņa pagarinājums nerada sākotnēji piešķirtā valsts atbalsta summas un intensitātes pārsniegumu, nodrošinot Komisijas regulas Nr. 651/2014 5. pantā vai Komisijas regulas Nr. 2023/2831 4. pantā noteiktos atbalsta pārredzamības nosacījumus, tas ir, netiek piešķirts jauns atbalsts;
· 36.2. ja tas ir jauns atbalsts, ko sniedz saskaņā ar šo noteikumu 27. punktu, un ja atbalstu arī sākotnēji sniedza saskaņā ar šo noteikumu 27. punktu. Ja gala labuma guvējs atbilst šo noteikumu 27. punktā minētā atbalsta saņemšanas prasībām, atbalstu piešķir, kad sabiedrība "Altum" ir pieņēmusi jaunu lēmumu, kurā ir noteikts atbalsta maksimālais apmērs.
· 37. Sabiedrības "Altum" aizdevuma ar kapitāla atlaidi vai paralēlā aizdevuma ar kapitāla atlaidi pamatsummas atmaksu gala labuma guvējs uzsāk 12 mēnešu laikā pēc projekta pabeigšanas. Aizdevuma vai paralēlā aizdevuma pamatsummas daļu, ko gala labuma guvējs atmaksājis sabiedrībai "Altum" līdz brīdim, kad projektā ir sasniegti kapitāla atlaidei nepieciešamie rādītāji, gala labuma guvējam atpakaļ neatdod un par šo summu tiek samazināta projektam pieejamā kapitāla atlaide.
V. Subsīdijas ekvivalenta aprēķināšana un atbalsta kumulācija
· 38. Sabiedrības "Altum" aizdevumam ar kapitāla atlaidi vai paralēlajam aizdevumam ar kapitāla atlaidi subsīdijas ekvivalentu aprēķina šādā kārtībā:
· 38.1. sabiedrības "Altum" aizdevumam vai paralēlajam aizdevumam, kas ir vienāds ar piešķirto kapitāla atlaidi, subsīdijas ekvivalents ir vienāds ar gala labuma guvēja piešķirtā sabiedrības "Altum" aizdevuma vai paralēlā aizdevuma apmēru;
· 38.2. sabiedrības "Altum" aizdevumam vai paralēlajam aizdevumam, kas pārsniedz piešķirto kapitāla atlaidi, kopējo subsīdijas ekvivalentu aprēķina un nosaka, summējot subsīdijas ekvivalenta daļas sabiedrības "Altum" aizdevuma vai paralēlā aizdevuma daļai, kas ir vienāda ar piešķirto kapitāla atlaidi, un sabiedrības "Altum" aizdevuma vai paralēlā aizdevuma daļai, kas pārsniedz piešķirtās kapitāla atlaides apjomu:
· 38.2.1. sabiedrības "Altum" aizdevumam pētniecības un attīstības darbībām subsīdijas ekvivalentu aprēķina kopā par visu atbalsta periodu, faktiski piemēroto procentu summu atskaitot no procentu summas, kas jāmaksā saskaņā ar Eiropas Komisijas konkrētajam periodam noteikto bāzes likmi (publicēta Eiropas Komisijas Konkurences ģenerāldirektorāta tīmekļvietnē), kā arī riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam;
· 38.2.2. sabiedrības "Altum" aizdevuma daļai, kas pārsniedz piešķirtās kapitāla atlaides apjomu, subsīdijas ekvivalentu aprēķina kopā par visu atbalsta periodu, faktiski piemērojamo procentu summu atskaitot no procentu summas, kura jāmaksā saskaņā ar Eiropas Komisijas konkrētajam periodam noteikto bāzes likmi (bāzes un risku likmes publicētas Eiropas Komisijas Konkurences ģenerāldirektorāta tīmekļvietnē), kā arī riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam;
· 38.2.3. sabiedrības "Altum" paralēlā aizdevuma daļai, kas pārsniedz piešķirtā kapitāla atlaides apjomu, subsīdijas ekvivalentu aprēķina kopā par visu atbalsta periodu, faktiski piemēroto procentu summu atskaitot no procentu summas, kas jāmaksā saskaņā ar Eiropas Komisijas konkrētajam periodam noteikto bāzes likmi (publicēta Eiropas Komisijas Konkurences ģenerāldirektorāta tīmekļvietnē), kā arī riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam, bet ne mazāk kā 650 bāzes punktu apmērā.
· 39. Atbalstu, kas piešķirts saskaņā ar šo noteikumu 16. punktu;
· 39.1. var apvienot ar citu valsts atbalstu, kura attiecināmās izmaksas nav nosakāmas, nepārsniedzot šajos noteikumos paredzēto finansējuma intensitāti un apmēru un nepārsniedzot maksimālā publiskā finansējuma apmēru vai maksimālo robežvērtību, kas noteikta citā valsts atbalsta programmā, individuālā atbalsta projektā vai Eiropas Komisijas lēmumā;
· 39.2. par vienām un tām pašām attiecināmajām izmaksām nedrīkst apvienot ar atbalstu, kuru sniedz saskaņā ar Eiropas Komisijas lēmumiem, kas pieņemti atbilstoši Eiropas Komisijas 2023.gada 9.marta  paziņojumam “Krīzes un pārkārtošanās pagaidu regulējums valsts atbalsta pasākumiem, ar ko atbalsta ekonomiku pēc Krievijas agresijas pret Ukrainu” (C(2023) 1711 final);
· 39.3. var apvienot ar šīs vai ar citas atbalsta programmas vai individuālā atbalsta projekta ietvaros piešķirto finansējumu, tai skaitā par tām pašām attiecināmām izmaksām un ar de minimis atbalstu, ievērojot nosacījumu, ka šo noteikumu ietvaros piešķirtais finansējums kopā ar šīs vai citas atbalsta programmas vai individuālā atbalsta projekta ietvaros piešķirto finansējumu nepārsniedz maksimāli pieļaujamo reģionālā finansējuma intensitāti, kas noteikta šo noteikumu 22. punktā;
· 39.4. nedrīkst apvienot ar reģionālo atbalstu citu reģionālo atbalsta projektu vai programmu ietvaros attiecībā uz atbalstu algu izmaksām.
· 40. Gala labuma guvējs, ievērojot Komisijas regulas Nr. 2023/2831 5. panta 1. un 3. punktu, de minimis atbalstu drīkst kumulēt ar citu de minimis atbalstu līdz Komisijas regulas Nr. 2023/2831 3. panta 2. punktā noteiktajam attiecīgajam robežlielumam, kā arī drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā vai Eiropas Komisijas lēmumā. Šo noteikumu ietvaros saņemto de minimis atbalstu var apvienot ar citu de minimis atbalstu par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 procentus.
VI. Atbalsta uzskaite, neatbalstāmās nozares un darbības
· 41. Gala labuma guvēja pienākumi:
· 41.1. nodrošināt informācijas uzskaiti par saņemto finansējumu atbilstoši Komisijas regulas Nr. 651/2014 12. pantam un glabā to 10 gadus no dienas, kad atbilstoši šo noteikumu 16. punktā ir piešķirts atbalsts;
· 41.2. glabāt informāciju par de minimis atbalstu, kas piešķirts saskaņā ar Komisijas regulu Nr. 2023/2831, 10 gadus no atbalsta piešķiršanas dienas.
· 41.3. nodrošināt nozaru darbību vai izmaksu nodalīšanu, ja gala labuma guvējs vienlaikus darbojas vienlaikus darbojas saskaņā ar šiem noteikumiem atbalstāmajās un neatbalstāmajās nozarēs un darbībās.
· 42. Atbalsts netiek sniegts šādām darbībām, nozarēm, iekārtām un gala labuma guvējiem:
· 42.1. ieroču un munīcijas tirdzniecībai (Saimniecisko darbību statistiskās klasifikācijas Eiropas Kopienā 2. redakcija (turpmāk – NACE 2. red.), grupa 47.78 "Citur neklasificēta jaunu preču mazumtirdzniecība specializētajos veikalos");
· 42.2. azartspēlēm un derībām (NACE 2. red. 92. nodaļa "Azartspēles un derības");
· 42.3. tabakas izstrādājumu ražošanai un tirdzniecībai (NACE 2. red. 12. nodaļa "Tabakas izstrādājumu ražošana", grupa 46.35 "Tabakas izstrādājumu vairumtirdzniecība" un grupa 47.26 "Tabakas izstrādājumu mazumtirdzniecība specializētajos veikalos");
· 42.4. alkohola tirdzniecībai (NACE 2. red. grupa 46.34 "Dzērienu vairumtirdzniecība" un grupa 47.25 "Alkoholisko un citu dzērienu mazumtirdzniecība specializētajos veikalos");
· 42.5. operācijām ar nekustamo īpašumu (NACE 2. red. L sadaļa "Operācijas ar nekustamo īpašumu", grupa 68.1 "Sava nekustama īpašuma pirkšana un pārdošana" un grupa 68.31 "Starpniecība darbībā ar nekustamo īpašumu");
· 42.6. Komisijas regulas Nr. 651/2014 1. panta 2. punkta "c" un "d" punktā noteiktajās neatbalstāmajās nozarēs un darbībās, ja gala labuma guvējs pretendē uz atbalstu saskaņā ar Komisijas regulu Nr. 651/2014;
· 42.7. Komisijas regulas Nr. 651/2014 1. panta 3. punktā noteiktajās neatbalstāmajās nozarēs un darbībās atbilstoši Komisijas regulas Nr. 651/2014 2. panta 8., 9., 10. un 11. punktā noteiktajām definīcijām, ja gala labuma guvējs pretendē uz atbalstu saskaņā ar Komisijas regulu Nr. 651/2014;
· 42.8. Komisijas regulas Nr. 651/2014 13. panta a) un b) apakšpunktā noteiktajās nozarēs;
· 42.9. Komisijas regulas Nr. 651/2014 13. panta a) punktā noteiktajās nozarēs atbilstoši Komisijas regulas Nr. 651/2014 2. panta 13., 43. un 43.a punktā noteiktajām definīcijām;
· 42.10. Komisijas regulas Nr. 651/2014 13. panta b) punktā noteiktajās nozarēs atbilstoši Komisijas regulas Nr. 651/2014 2. panta 45. un 130. punktā noteiktajām definīcijām un platjoslas tīkla attīstīšanai;
· 42.11. finanšu un apdrošināšanas darbībai (NACE 2. red. K sadaļa "Finanšu un apdrošināšanas darbības");
· 42.12. aizdevumu refinansēšanai un restrukturēšanai;
· 42.13. finanšu un apdrošināšanas darbībai (NACE 2. red. K sadaļa "Finanšu un apdrošināšanas darbības"), izņemot Fintech uzņēmumus;
· 42.14. uzsāktu projektu īstenošanai;
· 42.15. Komisijas Regulas Nr. 2021/1058 7. panta 1. punktā noteiktajām nozarēm;
· 42.16. Komisijas Regulas Nr. 2021/1060 64. panta 1. punkta a) apakšpunktā minētajām izmaksām;
· 42.17. Eiropas Savienības fondu projektu līdzfinansēšanai, tai skaitā priekšfinansēšanai saskaņā ar Regulas Nr. 2021/1060 58. panta 7. punktu;
· 43. Pasākuma īstenošanā atbalstu nepiešķir darbībām, kuras uzskatāmas par faktiski pabeigtām vai pilnībā īstenotām pirms ir iesniegts pieteikums par atbalsta programmas finansējuma saņemšanu, ievērojot Regulas Nr. 2021/1060 63. panta 6. punktā noteikto.
· 44. Sabiedrības "Altum" pienākums ir uzkrāt un pēc  Ekonomikas ministrijas pieprasījuma 10 darbdienu laikā iesniegt informāciju par gala labuma guvēja eksporta apjomu un produktivitātes pieaugumu, vienlaikus informējot, vai produktivitātes apjoms atbalstītajos gala labuma guvējs sasniedz vismaz 10 procentus piecu gadu laikā no gala labuma guvēju noslēguma pārskata iesniegšanas dienas.
VII. Noslēguma jautājumi
· 45. Lēmumus par aizdevumu piešķiršanu var pieņemt līdz Komisijas regulas Nr.  651/2014 darbības beigām saskaņā ar Komisijas regulas Nr. 651/2014 58. panta 4. punktu, lēmumus par aizdevumu piešķiršanu, izmantojot Eiropas Reģionālo attīstības fondu finansējumu, var pieņemt ne vēlāk kā līdz 2027.gada 31.decembrim.
· 46. Lēmumu par atbalsta piešķiršanu saskaņā ar šo noteikumu 27. punktu var pieņemt līdz Komisijas regulas Nr. 2023/2831 darbības beigām, bet ne vēlāk kā līdz 2030. gada 31. decembrim, lēmumus par aizdevumu piešķiršanu, izmantojot Eiropas Savienības kohēzijas finansējumu, var pieņemt ne vēlāk kā līdz 2027.gada 31.decembrim.

